b"\n_START_ARTICLE_\nUnder My Skin (album, Avril Lavigne)\n_START_SECTION_\nOzadje\n_START_PARAGRAPH_\nAvril Lavigne, ki ni nameravala sodelovati s profesionalnimi tekstopisci ali producenti, je ve\xc4\x8dino pesmi z albuma napisala v sodelovanju s kanadsko pevko in tekstopisko Chantal Kreviazuk, s katero se je spoprijateljila poleti leta 2003. Chantal Kreviazuk, katere mo\xc5\xbe je Raine Maida iz glasbene skupine Our Lady Peace, je bila tudi spremljevalna glasbenica na njenih koncertih v Evropi, spoznali pa sta se na dobrodelnem koncertu SARS v Torontu junija 2003. Naslednji dan sta skupaj od\xc5\xa1li na kosilo, med tem pa ji je Avril Lavigne predstavila svoje zamisli za svoj naslednji album. Ve\xc4\x8dino pesmi sta napisali v roku treh tednov v skladi\xc5\xa1\xc4\x8du Raina Maide v Torontu. Chantal Kreviazuk je Avril Lavigne kasneje povabila na svoj dom v Malibuju, Kalifornija, kjer nadaljevali z delom; v hi\xc5\xa1i, ki ima tudi snemalni studio, sta veliko pesmi tudi posneli._NEWLINE_Chantal Kreviazuk je svojemu mo\xc5\xbeu predlagala, da bi nekaj pesmi produciral, \xc5\xa1e preden je to predlagala Avril Lavigne. Nazadnje je Raine Maida zares produciral pet pesmi z albuma, med drugim tudi pesem \xc2\xbbFall to Pieces\xc2\xab, ki sta jo napisala skupaj z Avril Lavigne. K sodelovanju je Avril Lavigne povabila \xc5\xa1e dva producenta: Dona Gilmorea, ki je produciral tri pesmi z albuma, od katerih sta dve napisali Chantal Kreviazuk in Avril Lavigne, ter Butcha Walkerja, ki je v treh dneh produciral tri pesmi. Avril Lavigne je eno pesem,\xc2\xa0\xc2\xbbNobody's Home\xc2\xab, napisala v sodelovanju z Benom Moodyjem, biv\xc5\xa1im \xc4\x8dlanom glasbene skupine Evanescence, ostale pa s svojim kitaristom Evanom Taubenfeldom._NEWLINE_Na svoji uradni spletni strani je Avril Lavigne ob izidu albuma Under My Skin napisala, da se je od izida svojega prvega glasbenega albuma, Let Go, nau\xc4\x8dila veliko: \xc2\xbbSodelovala sem pri vsem, kar je bilo potrebno za izdelavo tega albuma. Sem zelo prakti\xc4\x8dna. Vedela sem, kako si \xc5\xbeelim, da bi zveneli bobni, kako kitare in kak\xc5\xa1na naj bo struktura. Tokrat cel proces izdelave razumem veliko bolje, ker sem \xc5\xa1la \xc4\x8dez vse. Ko pride do mojega zvoka, sem zelo izbir\xc4\x8dna.\xc2\xab O temi albuma je dejala: \xc2\xbbToliko sem pre\xc5\xbeivela in o tem \xc5\xbeelim tudi govoriti ... O fantih, o zmenkih ali o razmerjih.\xc2\xab_NEWLINE_Album Under My Skin je me\xc5\xa1anica pop in rock glasbene zvrsti, tako kot prvi album Avril Lavigne, Let Go. Album Under My Skin so opisali kot teen pop, punk, pop rock pop punk, alternativni rock, nu metal in post-grunge album.\n_START_SECTION_\nSprejem\n_START_PARAGRAPH_\nNa spletni strani Metacritic so glasbeni kritiki albumu Under My Skin dodelili 65 od 100 to\xc4\x8dk, kar velja za pozitivno oceno._NEWLINE_David Browne iz revije Entertainment Weekly je v svoji oceni albuma napisal: \xc2\xbbAvril Lavigne je postala \xc5\xa1e bolj, no, zapletena,\xc2\xab\xc2\xa0njen zvok pa naj bi bil \xc2\xbb\xc5\xa1e bolj obremenjen\xc2\xab. David Browne dodaja: \xc2\xbbPa \xc4\x8deprav rezultat deluje \xc5\xa1e tako izmi\xc5\xa1ljeno, ne moremo zanikati, da gre za izpopolnjeno delo.\xc2\xab Sal Cinquemani iz revije Slant je napisal, da je njen zvok sedaj \xc5\xa1e bolj tema\xc4\x8den in te\xc5\xbeek ter Avril Lavigne primerjal z Amy Lee iz glasbene skupine Evanescence, tako kot David Browne. S tem se je strinjala tudi Carly Carioli iz revije Blender, ki je dodala, da \xc2\xbbje njen zvok sedaj \xc5\xa1e globlji in temnej\xc5\xa1i, in ne \xc5\xbertvuje ga platinastim pocukranim melodijam.\xc2\xab Kelefa Sanneh iz revije Rolling Stone je pohvalila vokale Avril Lavigne, saj naj bi bila \xc2\xbbpraznina tisto, zaradi \xc4\x8desar se je njenim pesmim tako te\xc5\xbeko upreti. Naj bo to divji punk ali pa mirna balada, vse zapoje enako.\xc2\xab Glasbeni stil albuma je Tim O'Neil iz revije PopMatters primerjal z \xc2\xbbzvokom razbitih punk kitar, ki igrajo mo\xc4\x8dne akorde, kakr\xc5\xa1nih nismo sli\xc5\xa1ali \xc5\xbee vse odkar je glasbena skupina Green Day izdala album Dookie.\xc2\xab Andrew Strickland s spletne strani Yahoo! Music se je strinjal in dodal: \xc2\xbbDekle s svojimi majhnimi plju\xc4\x8di ustvari \xc4\x8dudovite pesmi ... Ve, kdaj mora zastokati, kdaj pa zakri\xc4\x8dati.\xc2\xab_NEWLINE_Po drugi strani pa je Stephen Thomas Erlewine s spletne strani Allmusic napisal:\xc2\xa0\xc2\xbb... Album Under My Skin je malce neroden, saj v\xc4\x8dasih zveni nekoliko napeto in negotovo, tako da poslu\xc5\xa1alci lahko podvomijo o Avrilini samozavesti in njenih ambicijah.\xc2\xab\xc2\xa0V svoji oceni albuma je Avril Lavigne primerjal s kanadsko pevko in tekstopisko Alanis Morissette. Po mnenju Sala Cinquemanija so besedila njena \xc2\xbbnajbolj \xc5\xa1ibka to\xc4\x8dka\xc2\xab in s tem se je strinjal tudi Andrew Strickland: \xc2\xbbGd\xc4\x8d. Lavigne odra\xc5\xa1\xc4\x8da, oddaljuje se od najstni\xc5\xa1kih tem s svojega prvenca Let Go, \xc5\xa1e vedno pa te\xc5\xbeko najde zgodbe, ki bi se ji zdele vredne petja.\xc2\xab Tim O'Neil iz revije PopMatters je v svoji oceni albuma napisal: \xc2\xbbPesmi z albuma Under My Skin, ki jih je napisala Avril Lavigne, se zdijo negotove,\xc2\xab\xc2\xa0album sam pa je ozna\xc4\x8dil za \xc2\xbbsicer dobro nadaljevanje [albuma Let Go], ki pa me je vseeno malce razo\xc4\x8daralo.\xc2\xab Alexis Petridis iz revije The Guardian je albumu dodelila negativno oceno, saj naj bi bil \xc2\xbbvirus, ki uni\xc4\x8di vse, kar mu pride na pot\xc2\xab, kritizirala pa je tudi besedila pesmi: \xc2\xbbGlasba je tako nedokon\xc4\x8dana, da se \xc4\x8dlovek sploh ne more posvetiti besedilom. In to je pravzaprav blagoslov.\xc2\xab Alexis Petridis je album Under My Skin vklju\xc4\x8dila tudi na svoj seznam \xc2\xbbnajslab\xc5\xa1ih albumov moderne dobe.\xc2\xab\n_START_SECTION_\nDose\xc5\xbeki na lestvicah\n_START_PARAGRAPH_\nAlbum Under My Skin je bil prvi album Avril Lavigne, ki je debitiral na prvem mestu lestvice Billboard 200, saj je v prvem tednu od izida prodal 381.000 izvodov. S strani organizacije Recording Industry Association of America (RIAA) je album novembra 2004 prejel dvakratno platinasto certifikacijo, do januarja 2006 pa se je prodalo \xc5\xbee ve\xc4\x8d kot 3 milijone izvodov albuma samo v Zdru\xc5\xbeenih dr\xc5\xbeavah Amerike, s \xc4\x8dimer si je album prislu\xc5\xbeil trikratno platinasto certifikacijo s strani organizacije RIAA. Album je postal dvaindvajseti najbolje prodajani album v Zdru\xc5\xbeenih dr\xc5\xbeavah Amerike leta 2004 in osemin\xc5\xa1estdeseti leta 2005._NEWLINE_Album je debitiral na vrhu japonske glasbene lestvice, kjer je v prvem tednu od izida prodal ve\xc4\x8d kot 286,894 izvodov. Album Under My Skin je v prvem tednu od izida zasedel prvo mesto kanadske lestvice z 63.000 prodanimi izvodi. Nazadnje se je uvrstil tudi na prvo mesto britanske, tajske, avstralske, \xc5\xa1panske in mehi\xc5\xa1ke lestvice ter vrh lestvice Billboardovih najbolje prodajanih internetnih albumov. Skoraj pet mesecev je ostal na novozelandski glasbeni lestvici in za uspe\xc5\xa1no prodajo tam nazadnje prejel zlato certifikacijo, a se na lestvici nikoli ni uvrstil vi\xc5\xa1je od sedmega mesta. 15. aprila 2007 se je album ponovno uvrstil na britansko lestvico, in sicer na \xc5\xa1estdeseto mesto. Album Under My Skin je po svetu do danes prodal ve\xc4\x8d kot 9 milijonov izvodov.\n_START_SECTION_\nPromocijske turneje\n_START_PARAGRAPH_\nDa bi promovirala album Under My Skin je Avril Lavigne pri\xc4\x8dela s turnejo Live and by Surprise, v sklopu katere je obiskala enaindvajset mest v Kanadi in Zdru\xc5\xbeenih dr\xc5\xbeavah Amerike. Prizori\xc5\xa1\xc4\x8de koncerta niso potrdili do osemin\xc5\xa1tirideset ur pred koncertom samim; prvi koncert so priredili 5. marca 2004 v Milwaukeeu, Wisconsin, tisti teden, ko je na radiu iz\xc5\xa1la pesem \xc2\xbbDon't Tell Me\xc2\xab. Ob spremljavi svojega kitarista Evana Taubenfelda je Avril Lavigne nastopila s petimi kraj\xc5\xa1imi akusti\xc4\x8dnimi razli\xc4\x8dicami pesmi z albuma. Poleg tega je izvedla \xc5\xa1e pesmi\xc2\xa0\xc2\xbbComplicated\xc2\xab\xc2\xa0in\xc2\xa0\xc2\xbbSk8er Boi\xc2\xab\xc2\xa0z albuma Let Go. Izbrane posnetke s turneje so izdali preko EP-ja Live Acoustic, ki so ga prodajali v trgovini Target.\n_START_SECTION_\nBonez World Tour\n_START_PARAGRAPH_\nAvril Lavigne je med letoma 2004 in 2005 nastopila na svoji prvi svetovni turneji, Bonez Tour, v sklopu katere je obiskala Severno Ameriko, Evropo, Azijo, Afriko in Latinsko Ameriko. Turneja, ki jo je sestavljalo sto\xc5\xa1tirideset koncertov, se je pri\xc4\x8dela 26. septembra 2004, in kon\xc4\x8dala \xc4\x8dez eno leto, 25. septembra 2005. Na turneji sta jo spremljala glasbena skupina Simple Plan in Butch Walker, nastopila pa je tudi z lastnimi razli\xc4\x8dicami pesmi drugih glasbenikov, kot so pesem\xc2\xa0\xc2\xbbAmerican Idiot\xc2\xab\xc2\xa0glasbene skupine Green Day in pesem\xc2\xa0\xc2\xbbAll the Small Things\xc2\xab\xc2\xa0glasbene skupine Blink-182. Nastop v \xc5\xbeivo na stadionu Budokan so tudi posneli in ga izdali na DVD-ju Live at Budokan: Bonez Tour, ki pa so ga izdali samo na Japonskem."